Ελληνικό ελαιόλαδο

μικρογραφία|Ποικιλία κορωνέικη. Κατά τη διάρκεια της ωρίμανσης όλοι οι καρποί των ελιών αλλάζουν χρώμα από πράσινο σε βιολετί και τέλος σε μαύρο.
Το ελληνικό ελαιόλαδο είναι το λάδι που προέρχεται από τους καρπούς των ελληνικών ελαιόδεντων. Θεωρείται κορυφαίο σε ποιότητα σε παγκόσμιο επίπεδο καθώς έχει κερδίσει πλήθος διακρίσεων. Το ελαιόλαδο χρησιμοποιείται στο μαγείρεμα, στο ψήσιμο και ως λιπαρή ουσία στις σαλάτες, σάλτσες και ορεκτικά. Αποτελεί βασικό συστατικό της ελληνικής κουζίνας, και γι' αυτό τον λόγο υπάρχει μια ολόκληρη κατηγορία από πιάτα, τα οποία ονομάζονται «λαδερά». 

Η Ελλάδα είναι η τρίτη χώρα παγκοσμίως σε παραγωγή ελαιολάδου, πρώτη σε παραγωγή εξαιρετικών παρθένων ελαιολάδων και πρώτη στην κατανάλωση (πάνω από 20 λίτρα κατ' άτομο ετησίως). Ένα πολύ μεγάλο ποσοστό καλλιεργήσιμης γης συγκριτικά με το μέγεθος της χωρας αφιερώνεται στην καλλιέργεια της ελιάς, και ένα πολύ μεγάλο ποσοστό αφιερώνεται αποκλειστικά στη βιολογική καλλιέργεια. 

Η κύρια ελληνική ποικιλία ελιάς για την παραγωγή ελαιολάδου είναι η κορωνέικη. Άλλες ποικιλίες περιλαμβάνουν τη λαδολιά, την αθηνολιά και το μανάκι. Λιγότερο γνωστές ποικιλίες είναι η αδραμυτινή, η τσουνάτη, η αγουρομανακολιά, η μεγαρίτικη, οι τσουτσουλιές, η μυρτολιά, η ναυπλίου (χρησιμοποιείται περισσότερο ως επιτραπέζια ποικιλία, παρά για ελαιοποίηση), η πατρινή, η ματολιά, και η κουτουρελιά. Συνολικά, υπάρχουν 43 διαφορετικές ποικιλίες ελιάς (ελαιοπαραγωγικές, επιτραπέζιες και μεικτές). Οι μικρόκαρπες προορίζονται για την παραγωγή ελαιολάδου (π.χ. κορωνέικη), οι μεσόκαρπες είναι φαγώσιμες (π.χ. θρουμπολιά), και οι αδρόκαρπες χρησιμοποιούνται στο φαγητό (π.χ. Καλαμών). 

Τα γευστικά χαρακτηριστικά του ελαιολάδου εξαρτώνονται από το στάδιο στο οποίο συλλέγονται οι ελιές. Όταν οι ελιές είναι ακόμα πράσινες και βιολετί έχουν έντονο αρωματικό χαρακτήρα. Αντίθετα όσο ωριμάζουν, η γεύση του ελαιολάδου γίνεται πιο ήπια. Στις ποικιλίες κορωνέικη και αθηνολιά η συλλογή γίνεται όταν είναι ακόμα άγουρες, ενώ στις ποικιλίες λαδολιά και μανάκι η συλλογή γίνεται αργότερα, όταν οι ελιές έχουν πια ωριμάσει. 

Το ελαιόλαδο χωρίζεται σε παρθένο ελαιόλαδο και πυρηνέλαιο. Το παρθένο ελαιόλαδο προέρχεται από τους καρπούς της ελιάς. Αυτό γίνεται με μηχανικά ή φυσικά μέσα χωρίς να προκαλείται αλλοίωση στο τελικό προϊόν. Το παρθένο ελαιόλαδο χωρίζεται περαιτέρω σε έξτρα παρθένο ελαιόλαδο (χαμηλή οξύτητα, χαμηλότερη από 1%), σε εκλεκτό παρθένο ελαιόλαδο, σε ημιεκλεκτό παρθένο ελαιόλαδο και σε λαμ παντέ (υψηλή οξύτητα, πάνω από 3%, συνήθως δε χρησιμοποιείται στην κατανάλωση). Το πυρηνέλαιο παράγεται από τον ελαιοπυρήνα, έχει οξύτητα χαμηλότερη από 1.5% και συνήθως δεν προορίζεται για βρώση. Το αγουρέλαιο είναι το ελαιόλαδο το οποίο προέρχεται από τις ελιές που είναι ακόμα άγουρες. Η ποιότητά του μπορεί να είναι από εξαιρετική έως χαμηλή.     

Η πιστοποίηση του ελαιολάδου γίνεται μέσα από ένα σύστημα διασφάλισης ποιότητας και ελέγχου, που περιλαμβάνει την παρακολούθηση της διαδικασίας παραγωγής, της γευσιγνωσία, τη χημική ανάλυση και την πιστοποίηση από εξουσιοδοτημένους φορείς. Οι παραγωγοί μπορούν να υποβάλουν αίτηση για να λάβουν ΠΟΠ ή ΠΓΕ.

 Παραπομπές 

Κατηγορία:Ελαιόλαδο